አየር መንገዱ ወደ ሂውስተን የጀመረው በረራ የንግድና የኢንቨስትመንት ግንኙነትን እንደሚያጠናክር ተገለጸ
የኢትዮጵያ አየር መንገድ ሰኞ ታኅሳስ 6 ቀን 2012 ዓ.ም. ከአዲስ አበባ ወደ ሂውስተን ቴክሳስ የጀመረው መደበኛ የመንገደኞች በረራ አገልግሎት በአሜሪካና በኢትዮጵያ መካከል ያለውን የንግድ፣ የቱሪዝምና የኢንቨስትመንት ግንኙነት ለማጠናከር እንደሚጠቅም ተገለጸ፡፡ የኢትዮጵያ አየር መንገድ በቦይንግ 787 ድሪምላይነር አውሮፕላን ወደ ሂውስተን ያደረገው የመጀመርያ በረራ በጆርጅ ቡሽ ዓለም አቀፍ ኤርፖርት ሲደርስ፣ በሂውስተን ኤርፖርቶች አስተዳደርና በሂውስተንና አካባቢዋ በሚኖሩ ኢትዮጵያውያን ደማቅ አቀባበል ተደርጎለታል፡፡ በሥነ ሥርዓቱ ላይ ንግግር ያደረጉት በአሜሪካ የኢትዮጵያ አምባሳደር አቶ ፍፁም አረጋ ሂውስተን የአሜሪካ የኢነርጂ ማዕከል እንደሆነች ገልጸው፣ እንደ ሼቭሮን ያሉ ግዙፍ የኢነርጂ ኩባንያዎች እንደሚገኙ አስረድተዋል፡፡ በከተማዋ ታዋቂ የጤና፣ የቴክኖሎጂና የትምህርት ተቋማት መኖራቸውን የገለጹት አምባሳደሩ፣ የኢትዮጵያ አየር መንገድ የጀመረው አዲስ የበረራ አገልግሎት በኢትዮጵያና አሜሪካ መካከል ያለውን የንግድ፣ የቱሪዝምና የኢንቨስትመንት ግንኙነት እንደሚያጠናክረው ተናግረዋል፡፡ በሂውስተን ከ30,000 በላይ ኢትዮጵያውያን እንደሚኖሩ ገልጸው፣ ከሂውስተን አዲስ አበባ የተዘረጋው የበረራ መስመር የኢትዮጵያን ማኅበረሰብ ከአገሩ ጋር በማገናኘት ከፍተኛ ጠቀሜታ እንደሚኖረው ጠቁመዋል፡፡ ለኢትዮጵያ አየር መንገድ ኃላፊዎችና መንገደኞች አቀባበል ያደረጉት የሂውስተን ኤርፖርቶች ዳይሬክተር ማሪዮ ዳያዝ፣ የኢትዮጵያ አየር መንገድ ወደ ሂውስተን የጀመረው በረራ የትልልቅ ኮርፖሬሽኖች መገኛ የሆነችውን ሂውስተንን ከአፍሪካ ጋር በቀጥታ በማገናኘት ትልቅ የኢኮኖሚያዊ ጠቀሜታ እንደሚኖረው አስረድተዋል፡፡ ‹‹ከአፍሪካ ትልቁ ከሆነው የኢትዮጵያ አየር መንገድ ጋር አብረን በመሥራታችን ኩራት ይሰማናል፡፡ ከተማችንን ከመላ አፍሪካ ጋር በቀጥታ በማገናኘታችን ከፍተኛ ደስታ ተሰምቶናል፤›› ብለዋል፡፡ የኢትዮጵያ አየር መንገድ ግሩፕ ዋና ሥራ አስፈጻሚ አቶ ተወልደ ገብረማርያም ከሂውስተን በሎሜ ቶጎ በኩል ወደ አዲስ አበባ የሚያቀናው በረራ፣ ደቡባዊውን የአሜሪካ ግዛት ሎሜ በሚገኘው የኢትዮጵያ አየር መንገድ ሁለተኛ መናኸሪያ አማካይነት በቀጥታ ከምዕራብ አፍሪካ ጋር እንደሚያገናኝ ተናግረዋል፡፡ አዲስ የተከፈተው በረራ የሂውስተን ከተማ ከመላው አፍሪካ፣ ከመካከለኛው ምሥራቅና ከእስያ አገሮች ጋር እንደሚያገናኝ አስረድተዋል፡፡ በመጀመርያው በረራ ከ80 በላይ ኢትዮጵያውያን ቱሪስቶች ወደ ሂውስተን መምጣታቸውን ጠቁመው፣ በሂውስተንና በአካባቢዋ የሚኖሩ ኢትዮጵያውያንና ሌሎች አፍሪካውያንን ወደ ትውልድ አገራቸው ለማመላለስ ትልቅ ጠቀሜታ እንደሚኖረው ተናግረዋል፡፡ ወደ ሂውስተን በተደረገው የመጀመርያ በረራ ላይ በክብር እንግድነት የተጓዙት በኢትዮጵያ የአሜሪካ አምባሳደር ማይክል ሬይነር፣ የኢትዮጵያ አየር መንገድ ከምሥረታው ጀምሮ ከአሜሪካ ኩባንያዎች ጋር በትብብር ሲሠራ መቆየቱን አውስተዋል፡፡ የኢትዮጵያ አየር መንገድ ሲመሠረት ቲደብልዩኤ (TWA) ከተባለ የአሜሪካ አየር መንገድ ጋር በትብብር መመሥረቱን አስታውሰው፣ የኢትዮጵያ አየር መንገድ ከምሥረታው ጀምሮ እስካሁን አሜሪካ ሠራሽ አውሮፕላኖች ሲጠቀም እንደቆየ ገልጸዋል፡፡የአዲስ አበባ ቦሌ ዓለም አቀፍ ኤርፖርት በአፍሪካ ዋነኛ የአቪዬሽን መናኸሪያ በመሆኑ፣ አዲስ የተጀመረው በረራ ሂውስተንን ከአፍሪካ ጋር በማስተሳሰር ከፍተኛ ጠቀሜታ እንደሚኖረው ተናግረዋል፡፡ የሂውስተን ጆርጅ ቡሽ ኤርፖርት 230,000 የሥራ ዕድልና ለከተማዋ ኢኮኖሚ በዓመት ከ207 ቢሊዮን ዶላር በላይ አስተዋጽኦ እንደሚያደርግ ተገልጿል፡፡ ሂውስተን ለኢትዮጵያ አየር መንገድ 127ኛ ዓለም አቀፍ መዳረሻ ስትሆን፣ አየር መንገዱ ወደ ዋሽንግተን ዲሲ፣ ኒውዮርክና ቺካጎ መደበኛ የመንገደኛ በረራዎች፣ ወደ ማያሚ ፍሎሪዳ መደበኛ የካርጎ በረራዎች እንዳሉት ይታወቃል፡፡ በቀጣይ ወደ አትላንታ ከተማ መደበኛ የመንገደኛ በረራ ለመጀመር ጥናት በማካሄድ ላይ እንደሆነ ታውቋል፡፡ 